C 32/86
ET
Euroopa Liidu Teataja
27.1.2023
Neljapäev, 23. juuni 2022
24. rõhutab, et ELi ja Aafrika uuendatud suhete keskmes peaksid olema mõlema mandri parimad ühised huvid ja tugeva partnerluse loomine; järeldab, et võrdsete osapoolte partnerlus, mis põhineb Aafrika Liidu ja ELi täielikul koostööl, on sobiv vastus üleilmsetele konkurentidele; on veendunud, et kui ELi geopoliitilise konkurentsi ajendiks on üksnes maailma teiste riikide vahele joone tõmbamine, takistab traditsioonilise mõjupoliitika jätkamine vastastikku kasulikku koostööd; juhib tähelepanu sellele, et huvide aus konkurents ei ole turumajandusele võõras ja Aafrika partneritele jääb õigus kasutada neile soodsat nõudluse olukorda;
25. on veendunud, et ELi huve, nagu juurdepääs toorainele, majandussuhete kujundamine ELi majanduse edendamiseks ja rände juhtimine, st selle algpõhjustega tegelemine, on kõige paremini saavutatav uue võrdsete partnerluse abil; on veendunud, et uue võrdsete partnerlusega saab EL tulemuslikult tugevdada oma strateegilist autonoomiat;
26. rõhutab, et liit peaks soodustama konstruktiivset osalemist rände, sundrände ja liikuvuse kõigis aspektides, tehes tööd selle nimel, et ränne toimuks ohutul ja hästi reguleeritud viisil; peab oluliseks luua pikaajaline ühine strateegia kaubandus-, arengu- ja rändepoliitika ühendamiseks, nagu on sätestatud mitmes, eelkõige 16. detsembril 2021 vastu võetud Euroopa Ülemkogu järeldustes, kuna sellisel strateegial võib olla oluline roll võitluses inimeste ebaseadusliku üle piiri toimetamise vastu ja Aafrika riikidest ELi suunduvate ebaseaduslike rändeteede tõkestamisel;
27. rõhutab, et mandritevahelise kaubanduse kvaliteedi parandamine nõuab liikuvuse ja rände seadustamist Aafrika mandril; rõhutab, et kuigi kaubanduspoliitika võib teatud tingimustel töökohtade loomise abil sundrännet vähendada, ei tohiks ELi kaubanduspoliitikat ega arenguabi kolmandate riikide rändealase koostöö tagamise eesmärgil kasutada, sest see võib kahjustada ELi põhimõtteid ja väärtusi ning vaesuse vähendamise peamist eesmärki; tuletab sellega seoses meelde, et sundrände probleemi saab lahendada ainult seaduslike võimaluste loomisega, rahvusvahelise kaitse tugevdamisega ning sundrändeni viivate laiemate arengu-, poliitiliste, kliima- ja humanitaarkriisidega tegelemisega;
28. võtab teadmiseks COVID-19 mõju tarneahelatele; rõhutab, et pandeemiajärgses maailmas on oluline luua vastupidavamad tarneahelad nii ELis kui ka Aafrika Liidus, tugevdades strateegilist autonoomiat, tehes kindlaks sõltuvused, tegeledes paremini nõrkade kohtade ja tarnehäiretega, mitmekesistades tootmist ja investeerides rohkem uuenduslikesse ettevõtetesse, mis on integreerinud oma ärimudelisse sotsiaalsed, keskkonna- ja tervishoiualased eesmärgid; tuletab meelde parlamendi pühendumust Euroopa rohelisele kokkuleppele ja väljendab heameelt kaubandusalgatuste üle, mis aitavad kaasa selle eesmärkide saavutamisele, sealhulgas piiril kohaldatav süsinikdioksiidi kohandusmehhanism, kohustuslikku hoolsuskohustust käsitlev seadusandlik ettepanek ja raadamisvabu tooteid käsitlev ettepanek; nõuab, et komisjon jälgiks hoolikalt nende algatuste mõju ELi ja Aafrika kaubandusele ning esitaks kaasnevad meetmed võimalike lühiajaliste häirete leevendamiseks; on veendunud, et pikas perspektiivis toovad need seadusandlikud algatused kaasa vastupanuvõimelisemad ja kestlikumad ülemaailmsed väärtusahelad, millest saavad kasu nii ELi kui ka Aafrika kodanikud ja ettevõtjad;
29. peab kahetsusväärseks Venemaa Föderatsiooni provotseerimata ja põhjendamatu sissetungi suurt mõju energia, kütuste, toorainete ja põllumajandustoodete hinnatõusule, mis põhjustab tootmiskulude olulist suurenemist, mis ohustab tootmise järjepidevust ja võib põhjustada tarneahela häireid; nõuab tõhusamaid meetmeid rahvusvahelisel tasandil, et tagada poliitika üle otsuste tegemisel keskne koht toiduga kindlustatusele, et vältida nappust ja tagada toiduga kindlustatus vähimkaitstud riikides, eelkõige Aafrika mandril, tegeledes sellega kaubandusvahenditega ning vältides takistusi rahvusvahelisele toidu- ja toorainekaubandusele;
30. on veendunud, et EL saab rahalise ja tehnilise abi, poliitilise dialoogi, teadmiste vahetamise, uute tehnoloogiate ning Aafrika innovatsiooni edendamisega aidata märkimisväärselt vähendada Aafrika praegust sõltuvust toidu, seemnete, väetiste ja pestitsiidide impordist;
31. nõuab ulatuslikku Euroopa ja Aafrika investeerimistegevust, mis stimuleeriks erainvesteeringute märkimisväärset suurendamist Aafrika riikides ning võimaldaks ulatuslikke avaliku sektori investeeringuid taristusse ja kliimamuutuste vastasesse võitlusesse; väljendab sellega seoses heameelt Aafrika Liidu ja ELi kuuendal tippkohtumisel võetud kohustuse üle kaasata Global Gateway osana 150 miljardit eurot; nõuab selle investeerimisalgatuse märkimisväärset laiendamist koos ELi liikmesriikidega;